**Suiga o le pule o le fale mautotogi i le Te Toi Mahana**

# (Pulega e Saunia Fale i le Komiuniti)

# Pepa o Fa‘amatalaga mo Tagata Nofomautotogi (Iulai 2023)

Mai le aso 1 Aukuso 2023 o Te Toi Mahana, o le Pulega fou o Fale o le Komiuniti, o le ‘a avea ma pule o lou fale mautotogi. O nisi nei o fa‘amatalaga tāua e uiga i lenei suiga.

**Poo le ‘a sui la‘u maliega o lo‘u nofomautotogi?**

Leai. O lau maliega o le nofomautotogi o le ‘a se‘e mai le Pulega Fa‘aitumalo a Ueligitone i le Te Toi Mahana. E tutusa lava le totogi o le fale mautotogi ma aiaiga o le nofomautotogi. O le ‘a matou tusi atu ia te oe i le masina o Iulai, e fa‘amautinoa fa‘aletulafono ai lenei faiga. E te lē manaomia ona Saini se maliega fou o le nofomautotogi. O loo saogalemu lava lou nofomautotogi.

**O ai e totogi i ai lo‘u nofomautotogi i le māe‘a ai o le aso 1 Aukuso?**

I le māe‘a ai o le aso 1 Aukuso o le ‘a manaomia ai ona e totogiina lou nofomautotogi ia Te Toi Mahana. E manaomia ona ia te oe le numera sa‘o o le tusitupe o loo e totogiina ai lou nofomautotogi. I le māe‘a ai o le aso 1 Aukuso, o totogi o le nofomautotogi e tatau ona totogi i le:

Numera o le tusitupe a le:

Te Toi Mahana : **01 - 1839 - 0947157 - 02**

**O le ā se mea o le ‘a tupu i la‘u tupe fa‘aleoleo (bond)?**

O lau tupe teu fa‘aleoleo o le ‘a aveesea mai le City Housing ae tu‘uina atu i le Te Toi Mahana. E lē manaomia ona e faia se mea. O tupe fa‘aleoleo uma o le ‘a fa‘aauau pea ona teu i le Auaunaga a le Nofomautotogi (Tenancy Services).

**E iai se si‘itiaga o le totogi o le nofomautotogi?**

O le ‘a tumau pea le tau o le nofomautotogi seia oo ia Setema 2023. O soo se suiga o le totogi o le nofomautotogi mai lenā taimi o le fa‘aiuga lava lena a le Te Toi Mahana. Afai ae sui le totogi o lou nofomautotogi ai, pe tusa ma le tolu masina e fa‘ailoa atu ai lena suiga.

**E tumau pea le 80+ o nofomautotogi taofitū ma isi tulaga tau nofomautotogi?**

Ioe. O le fesoasoani e ta‘ua o le Affordable Rent Limit subsidy, o le totogi fa‘atapula‘a o le nofomautotogi, ma nofomautotogi taofitū e 80+ o le a se‘e atu i le Te Toi Mahana.

**E fa‘apefea ona ou fa‘afeso‘ota‘iina Te Toi Mahana?**

Mai le aso 1 Aukuso e mafai ona e fa‘afeso‘ota‘iina Te Toi Mahana i le:

Telefoni: 0800 248 944

Imeli: info@tetoimahana.org.nz

Upegatafa‘ilagi: www.tetoimahana.org.nz

Tuatusi: Te Toi Mahana, DX Mail SP2550, Wellington, 6011

**Pe e aafia ai le fesoasoani tautupe mo le totogi o fale (Work and Income Accommodation Supplements) i lenei suiga i le Te Toi Mahana?**

Leai. E tatau ona e fa‘ailoa atu i le Ofisa a le Work and Income/MSD e fa‘amautinoa ai lou maua pea o le fesoasoani sa‘o mo le totogi o lou maota.

**Pe e mafai lava ona ou fa‘aaogāina le Nofoaga Tutotonu o Auaunaga a le Pulega Fa‘aleitumalo a Ueligitone (Wellington City Council Service Centre) i Manners Street?**

Ioe, e faauau pea seia toe fa‘ailoa atu se suiga. O le ‘a mafai ona totogi lou nofomautotogi i le Te Toi Mahana, fa‘atulaga se pemita o le paka, poo le fesiligia o se mataupu i le Nofoaga Tutotonu o Auaunaga a le Pulega Fa‘aleitumalo a Ueligitone.

**E fa‘apefea ona ou talosagaina se galuega fa‘alelei o le fale?**

**Seia oo i le aso 31 Iulai 2023**

* Telefoni le Pulega Fa‘aitumalo (Council) i le 04 499 4444, poo le
* Fa‘aaogā le pepa fa‘atumu a le Wellington City Council Fixit form i le wellington.govt.nz/report-a-problem, poo le
* Talosaga se galuega fa‘aleleia i le FIXiT app

**Mai le aso 1 Aukuso 2023**

* Telefoni pe imeli Te Toi Mahana, pe
* Talosaga se galuega fa‘aleleia o lou maota i lau faufautua fa‘alenofomautotogi.

**O ai la‘u faufautua fa‘alenofomautotogi?**

O le toatele o le aufaigaluega a le City Housing o le ‘a faia lava galuega masani i le Te Toi Mahana, e aofia ai faufautua fa‘alenofomautotogi, o le ‘aufaigaluega mo le atinae i le komiuniti, ma le aufaigaluega mo tulaga fa‘aleleia o maota. O le ‘a fa‘amautinoa atu e Te Toi Mahana ma fa‘ailoa atu lau faufautua o fale nofomautotogi pe ‘a amata la latou pulega i le masina o Aukuso.

**E fa‘apefea ona filifili e Te Toi Mahana o tagata fou e nofomautotogi?**

O le ‘a maua e Te Toi Mahana ni tagata fou mautotogi, i le fa‘atupulaia ai o avanoa, mai le Lisi Resitara a le MSD o Tagata Lautele (MSD Public Housing Register).

**Pe o le ‘a suia le igoa e fa‘alauiloa ai?**

Ioe, o le ‘a matou suia igoa fa‘alauiloa i ofisa i le Te Toi Mahana. O le ‘a aveeseina le igoa o le Wellington City Council. E umi se taimi e faia ai lenei tulaga ma o le ‘a e vaaia ni suiga i le fa‘asolosolo ai o aso. O nisi o tagata fa‘akonekarate e faia galuega i lou maota e ono fa‘aauauina pea ona fa‘aaogāina ta‘avale ma toniga o loo iai le igoa o le Council (Pulega Fa‘aitumalo) i le taimi nei.

**O le ā se fesoasoani mo tagata e lē mafai ona fa‘aaogāina le Gagana Peretania?**

Afai e te manaomia se fesoasoani i lau lava Gagana, fa‘amolemole:

* Telefoni le Pulega Fa‘aitumalo (Council) i le 04 499 4444 ma talosaga mo se fa‘amatalaupu. E sili atu ma le 60 gagana o loo iai
* Talanoa i lau faufautua o fale nofomautotogi, e mafai ona latou fa‘atulagaina se fesoasoani tau Gagana ma se fa‘amatalaupu
* O lenei Pepa o Fa‘amatalaga e maua i le Gagana Māori, Fa‘a-Saina, Fa‘a-Sipaniolo, Fa‘a-Arapi, Gagana Farsi, Gagana Samoa, Tamil, Hindi, Khmer, Fa‘a-Lusia, Somali, ma le Burmese. E maua i le [wellington.govt.nz/community-housing-provider](http://www.wellington.govt.nz/communityhousingprovider) ma mai i faufautua o fale nofomautotogi.

**O fea ou te maua ai nisi fa‘amatalaga?**

E te mauaina nisi fa‘amatalaga:

* Initaneti [wellington.govt.nz/community-housing-provider](http://www.wellington.govt.nz/communityhousingprovider)
* Mai lau faufautua o fale nofomautotogi
* O matou tusi e lafo atu ia te oe
* I le puletini mo tagata nofomautotogi.